Iż-żmien ta' festi dalwaqt jilħaq il-qofol tiegħu. Bħal-lum ġimgħa nfakkru l-Milied jew okkażjoni oħra biex jingħataw ir-rigali u jsiru aktar ħarġiet permezz ta' ikliet familjari. Għal ħafna huma l-isbaħ jiem tas-sena, għal dawk li qegħdin f'xi sptar partikolarment mentali, jitqiesu ferita li tkun trid tingħalaq malajr kemm jista' jkun. Il-gazzetta Kullħadd tkellmet ma' ħaddiema tal-Isptar Monte Carmeli dwar kif ikun Milied fi sptar fejn persuni jbatu bi problemi ta' saħħa mentali waqt fiera organizzata mill-għaqda Ħbieb Monte Carmeli. Għal Ivan Chectuti, infermier fil-qasam psikjatriku dan huwa żmien ta' kuntrast. Huwa saħaq kif is-solitudni tinħass ħafna aktar speċjalment meta wħud mill-pazjenti jkunu bla qraba u ħbieb."Barra, fit-toroq tara d-dwal u l-ispirtu tal-Milied, fi sptar mentali tara t-tbatijiet tal-persuni. Dik hija d-differenza." Madankollu, infermiera bħalu fi swali differenti jużaw il-professjoni tagħhom biex itaffu l-uġigħ mentali billi nhar il-Ħadd li ġej iduru s-swali u jagħtu rigal lil dawn il-pazjenti. Sfortuntament, il-Milied kapaċi jfisser piż akbar fuq dawk vulnerabbli mentalment. Dwar dan tkellimna mat-tabib Hector Cutajar li għal dawn l-aħħar snin dejjem ikun xogħol fil-jum tal-Milied. Huwa saħaq kif mill-esperjenza tiegħu, osserva kif l-ambjent ta' dawn il-festi jħalli impatt negattiv fuq nies li huma miċħuda minn affarijiet neċċessarji. "Iva, huwa żmien fejn kapaċi tiżdied id-dipressjoni ta' persuna. Ħafna nies iħossuhom agħar speċjalment dawk li wjkunu qed ibatu b'dipressjoni jew nies li tilfu lil xi ħadd jew li ħadulhom it-tfal. Dan iż-żmien ifakkarhom f'dawn in-nuqqasijiet. Aħna qegħdin hawn biex ngħinuhom ftit." Il-problemi mentali mhumiex mdawrin biss mas-swali tal-Isptar Monte Carmeli. Fil-fatt teżisti sfida fuq dawk in-nies li litteralment jgħixu waħedhom u m'għandhom lil ħadd min jarahom jew jieħu ħsiebhom. F'dan ir-rigward tkellimna ma' Chantelle Sciberras, din id-darba biex tagħtina l-perspettiva tagħha bħala outpatients mat-tfal u ż-żgħażagħ. Hija semmiet kif f'dan iz-żmien hija torganizza festin li jkun jinkludi 40 tifel u tifla l-aktar vulnerabbli. "Għafsa ta' qalb, li nara lil dawn it-tfal mixtiqin minn affarijiet bażiċi bħal l-familja u r-rigali. Inweġġa' meta jgħiduli li jkunu jixtiequ jaraw lil Father Christmas." Tkellimna wkoll ma' Thereza Ruza, li ilha taħdem f'dan il-qasam għal dawn l-aħħar 29 sena. Vokazzjoni li permezz tagħha daqet il-problemi tal-pazjenti fl-isptar u issa qiegħda taħdem fil-komunità. Hija sostniet kif meta kienet taħdem fis-swali dejjem kienet toħroġ il-pazjenti mis-sodod u jarmaw magħha t-tiżjin tal-Milied. "Bħala ħaddiema, meta nkunu xogħol ta' billejl konna nsajru l-qastan tal-imbuljuta, nagħmlu l-kokotina u nisimgħu l-quddiesa ta' nofsillejl. L-isptar konna nġibuh komunità attiva bħall-kumplament tal-pajjiż." Madankollu, illum hija inkwetata li m'għadx hawn ħaddiema żgħażagħ li lesti jqattgħu dan iż-żmien ta' festi b'dedikazzjoni li kienet teżisti qabel. Għaliha l-Milied huwa żmien fejn tkun tridu jgħaddi malajr kemm jista' jkun biex itaffi d-dwejjaq u l-problemi tan-nies li tiltaqa' u taħdem magħhom ta' kuljum.